Sulík, Richard, podpredseda vlády a minister hospodárstva SR (2022-06-16):
Ďakujem pekne, pozdravujem. Dámy a páni, predkladáme tzv. Kilečko 2 do už druhého čítania, čiže ak rozprava pôjde hladko, máme šancu, že bude to ešte aj dnes schválené. Dovoľte mi v krátkosti povedať, o čo tu ide. Podnikateľské prostredie, to je niečo ako pekná záhradka, na ktorej, bohužiaľ, rastie burina. Zbaviť sa tejto buriny nie je možné nejakou ťažkou chémiou alebo nejakou atómovkou, lebo prídete aj o zvyšok záhradky a bolo by po podnikateľskom prostredí. Preto to, čo je naozaj potrebné, je tá drobná, mravenčia práca, že sa z tisícok, doslova z tisícok paragrafov a ustanovení vyhľadávajú tie, ktoré škodia, ktoré sú zbytočné, ktoré by vôbec nemuseli existovať a bez ktorých by bol život lepší. No s týmto sme sa teda zaoberali na ministerstve, vlastne zaoberáme sa, jedno celé oddelenie nerieši nič iné a výsledok bol Kilečko 1 už v roku 2020, kedy sme schválili 114 konkrétnych návrhov a robili sme, už aj vtedy sa vyskytlo mnoho návrhov, ktoré buď neprešli, ktoré neboli ešte vyzreté, kde sme si neboli istí, či naozaj sú dobré, alebo sme o nich nevedeli dostatočne o ich pozadí, ale už sme ich začali zbierať do tzv. Kilečka 2. Tu sme nazbierali 469 konkrétnych opatrení. Takých, o ktorých sme si mysleli, že naozaj zlepšia podnikateľské prostredie, a začali sme obiehať rezorty. O každom jednom bode, alebo každý jeden bod v tomto Kilečku 2 má, všetky body majú spoločné to, že po prvé nezvyšujú, nespôsobujú nárok na štátny, nemajú nárok na štátny rozpočet, to znamená, nezvyšujú deficit, nestoja nič. Zrušiť nejaké hlúpe, zbytočné opatrenie skrátka nič nestojí. Po druhé, dajú sa realizovať rýchlo. Zrušiť nejaké opatrenie tiež je možné spraviť rýchlo, a preto aj približne dve tretiny bodov je o rušení niečoho zbytočného. No a po tom kolečku na tých rezortov, na tých rezortoch, kde sme teda mali množstvo vyjednávaní, to boli desiatky a desiatky hodín, tak z našich 469 opatrení ostalo 197, ktoré sme začiatkom roka predložili na vládu, schválili, dali do parlamentu na prvé čítanie a dnes je čítanie druhé. Ja teda veľmi dúfam, že toto kilečko prejde. Ako som hovoril, je to obrovské množstvo malých bodov, ale ak, žiaden samostatný bod z tohto veľkého množstva nespasí svet, to treba na rovinu povedať, ale ak tých bodov je 198, čo to je dnes v tomto návrhu tak dokopy ako celok, už je to dostatočná masa na to, aby to pocítil prakticky každý podnikateľ, každá firma. Samozrejme, nepocíti každý všetko, ale mnoho tých bodov sa týka len určitých oblastí, napríklad energetiky, ale každý pocíti niečo, niekoľko bodov a dostatočne veľa na to, aby, aby aj vcelku vnímal a cítil pozitívny prínos tohto kilečka. Medzičasom už robíme na Kilečku 3, tam predstavíme čoskoro základné údaje, základné počty, koľko bodov, koľko z nich je starších, koľko je nových a tak ďalej. Čiže to budeme čoskoro prezentovať, ale dnes je tu druhé čítanie Kilečka dva a ja by som vás chcel veľmi pekne poprosiť o podporu. Dovoľte mi ešte udať, že, uviesť, že návrh zákona nadväzuje na zákon č. 198/2020, ktorým sa menia a dopĺňajú niektoré zákony v súvislosti so zlepšovaním podnikateľského prostredia zasiahnutým opatreniami na zamedzenie šírenia nebezpečnej nákazlivej choroby COVID-19, nazývaný aj lex korona, ktorý nadobudol účinnosť 21. júla 2020. Toto je teda z legislatívneho pohľadu pokračovanie Kilečka jedna. Návrh reaguje na podnety, ktoré boli zaslané ministerstvu hospodárstva zo strany verejnosti, najmä zástupcami podnikateľov, samotnými podnikateľmi, bežnými občanmi, a dokopy je to 198 návrhov. Schválením predloženého návrhu zákona dôjde k odstráneniu regulačných nákladov, duplicity a rôznych byrokratických obmedzení naprieč celým legislatívnym prostredím, čím napomôže jednotlivým gestorom nielen znížiť nadmernú záťaž, ale aj dodržiavať princíp one in – one out alebo neskôr one in – two out, ktorý sme zaviedli novelou jednotnej metodiky na posudzovanie vybraných vplyvov. Čiže táto robota už je urobená a postupne ten princíp one in – two out uvádzame do praxe. Návrh zákona bude mať mierny negatívny vplyv na rozpočet verejnej správy, naozaj mierny, a bude mať pozitívny vplyv na podnikateľské prostredie, a teda tvrdím, že významný pozitívny vplyv. Bude mať pozitívne a negatívne sociálne vplyvy, pozitívny vplyv na informatizáciu a na služby verejnej správy pre občana. Nepredpokladáme vplyv na manželstvo, rodičovstvo a rodinu. Ctení kolegovia, poprosím vás o podporu k tomuto zákonu. Ďakujem.